**ORBUL**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ORBUL

La Sfânta Vineri îşi înfruntă viaţa

Pe treapta cea de jos şezând chircit

Un orb cu chipul trist şi obosit.

Îi pare rău dar iarăşi s-a trezit

Când noaptea mai îngână dimineaţa.

Îl văd ades şi las câţiva bănuţi

Într-o cutie veche de halva.

Îmi mulţumeşte stins, cu voce grea

Iar eu privesc în jur şi lumea mea

Îmi pare-a fi o lume pentru struţi.

Ne-ascundem după ochelari de cal,

Întoarcem capul către nicăieri,

Culegem laude şi vrem plăceri,

Doar din orgolii construim averi

Şi nu simţim venind ultimul val.

Acelaşi Styx şi-acelaşi zeu hain

Aşteaptă orbi şi struţi la întâmplare,

Lipsiţi de fală , fără de odoare

Ne prinde valul, ne topeşte-n mare

Şi nu-nţelegem câtuşi de puţin

Că orbii suntem noi şi nu vedem

La ceas sfârşit un simplu recviem.

Am ignorat cutia de halva,

N-am înţeles să aşezăm în ea

Niciun grăunte care sa-ncolţească

Ciudată stirpea noastră omenească!

Din cupa vieţii încă vreau să sorb

Dar teamă mi-e c-am ignorat vreun orb.